**you can leave the hat on**

*Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

în noaptea asta

simt iarăşi misterul mătăsii

sărutându-mi palmele

când o ajut să cadă

de pe umerii anotimpului cald

ce ne-a unit destinele

dezbrăcându-se de toate ninsorile

unui timp preocupat

doar de plăceri efemere

și strălucești atât de frumos

ca o lumânare ce pictează

cu flacăra jucăuşă arabescuri

pe scutul de gheaţă albastru

colorând artificiile înflorite

în fântâna sufletelor noastre

aș vrea

unele nopţi să ţină o veşnicie

să-ţi mângâi respiraţia

cu cerul gurii

și să aprind globuri

în dumbrava inimii

acolo

unde-am sădit cu buzele

primul cuvânt fermecat

noaptea asta

să nu se termine niciodată

să te admir cum treci

pe puntea dintre ieri şi mâine

desculță

în dantelă roşie

(you can leave the hat on)

ca-n anul primului sărut

tatuat pe coapse cu mișcări aldine

în cântecul magnoliei albe

care m-a sedus

definitiv și iremediabil